ตัวละครในเรื่อง The Matrix - วิกิพีเดีย

# ตัวละครในเรื่อง The Matrix

### จากวิกิพีเดีย สารานุกรมเสรี

## [แก้] ตัวละครหลักในเรื่อง The Matrix : เพาะพันธุ์มนุษย์เหนือโลก 2199

- Keanu Reeves รับบท นีโอ
- Lawrence Fishburne รับบท มอร์เฟียส
- Carrie-Ann Moss รับบท ทรินิตี้
- Hugo Weaving รับบท สายลับสมิธ
- Gloria Foster รับบท เทพยากรณ์
- Joe Pantoliano รับบท ไซเฟอร์

### [แก้] Neo นีโอ

นีโอ รับบทโดย คีนู รีฟส์

- ประวัติโดยย่อ - ชื่อจริงคือ โทมัส เอ แอนเดอร์สัน โปรแกรมเมอร์หนุ่มฝีมือดีผู้ใช้ชีวิตอีกด้านเป็นแฮ็กเกอร์ที่ชื่อนีโอ เฝ้าตามหาคำตอบมานานว่าอะไรคือเมทริกซ์ และสุดท้ายก็ได้พบกับมอร์เฟียส ผู้ซึ่งนำทางเขาออกจากเมทริกซ์ไปสู่โลกแห่งความจริง
- บทบาท - เป็นบุคคลที่เชื่อกันว่าจะกลายเป็นเดอะวัน(The One) เพื่อปลดปล่อยมนุษยชาติให้หลุดพ้นจากการเป็นทาสของเครื่องจักร โดยก่อนหน้านั้นเขาจะต้องปลดปล่อยจิตใจของตัวเองให้ได้ ไม่ว่าคำทำนายจะเป็นจริงหรือไม่ก็ตาม
- เรื่องน่ารู้ - ชื่อ Neo หากนำมาสลับตัวอักษรแล้วจะได้คำว่า One ซึ่งเป็นลูกเล่นด้านภาษาอย่างหนึ่ง ตามความหมายแล้ว Neo มีความหมายทำนองเดียวกับคำว่า New คือ "ใหม่" อาจะสื่อถึงบทบาทของเขาที่เป็น"ผู้นำสิ่งใหม่ๆ" มาให้มวลมนุษย์ นอกจากนี้ ชื่อจริงของเขา Thomas A Anderson ยังฟังคล้ายกับชื่อราชานักประดิษฐ์ Thomas Alva Edison ซึ่งเป็นผู้คิดประดิษฐ์หลอดไฟ อันนำยุคใหม่มาสู่มนุษยชาติอีกด้วย ตรงนี้อาจเป็นอีกจุดหนึ่งที่ผู้สร้างสอดแทรกแง่คิดไว้

### [แก้] Morpheus มอร์เฟียส

- ประวัติโดยย่อ - แฮ็กเกอร์ผู้เป็นตำนาน ในโลกของเมทริกซ์นั้นเขาเคยก่อวินาศกรรมไว้หลายครั้งโดยไม่ทราบสาเหตุ ทำให้ทางการต้องการตัว แต่ก็ไม่เคยจับเขาได้เสียที กับนีโอที่ตามหาตัวเขามานาน แท้จริงแล้วกลับเป็นเขาเองที่ตามตัวนีโอมาตลอดชีวิต
- บทบาท - มีตำแหน่งเป็นกัปตันยานเนบูแคดเนซาร์ ผู้ซึ่งเชื่อมั่นในคำทำนายมากกว่าใครๆ โดยเฉพาะในตัวนีโอ ซึ่งเขาเชื่อว่าคือเดอะวัน จนบางครั้งอาจดูเหมือนงมงาย แต่ก็เป็นคนที่คอยสอนเรื่องต่างๆให้กับลูกเรือ มีการตัดสินใจแน่วแน่สมเป็นกัปตัน และยอมสละชีวิตตนเองได้เพื่อพวกพ้อง
- เรื่องน่ารู้ - ชื่อ Morpheus นั้นคือเทพเจ้าแห่งความฝันในตำนานของกรีก เปรียบได้กับบทบาทช่วงแรกของเขาที่ดูเหมือนไม่มีตัวตน ปรากฏออกมาเพียงในความฝันเท่านั้น ชื่อนี้ยังอาจโยงไปถึงยาเสพย์ติด Morphine(มอร์ฟีน) ซึ่งมีฤทธิหลอนประสาท คล้ายกับเหตุการณ์ช่วงต้นเรื่องที่มอร์เฟียสเสนอยาเม็ดสองสีให้นีโอ ราวกับผู้ขายยายื่นยาเสพย์ติดให้ผู้เสพย์ลองเสพย์เพื่อจะได้เข้าถึงความฝัน

### [แก้] Trinity ทรินิตี้

- ประวัติโดยย่อ - แฮ็กเกอร์สาวลูกเรือของมอร์เฟียส มีความเด็ดเดี่ยวและนับถือมอร์เฟียสเหมือนเป็นพ่อ ตัวเธอเองแอบรักนีโออยู่และเชื่อมั่นว่าเขาคือเดอะวัน มีทักษะด้านการต่อสู้สูง
- บทบาท - เป็นเหมือนกับมือขวาของมอร์เฟียส เป็นคนมีฝีมือและปฏิบัติภารกิจให้ลุล่วงได้เสมอ ตามเนื้อเรื่องแล้วเธอได้รับคำทำนายบางอย่างจากเทพยากรณ์ซึ่งทำให้เธอเชื่อมั่นว่านีโอคือเดอะวัน
- เรื่องน่ารู้ - Trinity สื่อถึงองค์ประกอบสำคัญสามประการในทางศาสนา ที่จะทำให้ผู้นับถือเข้าถึงหลักที่แท้ของศาสนานั้นๆได้ (เช่นพระบิดา พระบุตร พระจิตในศาสนาคริสต์ หรือพระพุทธ พระธรรม พระสงค์ ในศาสนาพุทธ) เช่นเดียวกับบทบาทของเธอที่เป็นผู้ช่วยเหลือนีโอให้เข้าถึงการเป็นเดอะวัน หากสังเกตดูแล้วจะพบว่าตัวละครสำคัญในกระบวนการก็มีอยู่สามคนพอดี คือนีโอ มอร์เฟียส และทรินิตี้

### [แก้] Agent Smith สายลับสมิธ

- ประวัติโดยย่อ - ผู้นำกลุ่มสายลับทั้งสามในภาพยนต์ และการที่เขาต้องการทำลายไซออนให้สูญสิ้นไปนั้น ดูเหมือนจะมีเหตุผลส่วนตัวที่ลึกลับซ่อนอยู่
- บทบาท - เป็นผู้ที่จับกุมตัวโทมัส แอนเดอร์สันไว้ในตอนแรกเพื่อเค้นเอาความลับเรื่องของมอร์เฟียส เขาดูจะมีอารมณ์ส่วนตัวที่ต้องการทำลายพวกมอร์เฟียสเป็นพิเศษ ผิดกับสายลับคนอื่นที่มีเจตนาแค่ขจัดผู้บุกรุกเข้ามาในเมทริกซ์เท่านั้น
- เรื่องน่ารู้ -

### [แก้] Oracle เทพยากรณ์

- ประวัติโดยย่อ - เป็นผู้หยั่งรู้ในทุกๆเรื่องที่อาศัยอยู่ในเมทริกซ์ พวกมนุษย์ต่างพากันมาพึ่งพาเธอในเรื่องของสงครามระหว่างมนุษย์และเครื่องจักร เธอคือผู้ที่ทำนายว่าเดอะวันจะมาปรากฏตัวอีกครั้งหนึ่งในไม่ช้า
- บทบาท - ดูภายนอกเหมือนกับหญิงวัยกลางคนธรรมดาๆ แต่ได้รับการนับถือในแง่ของผู้ให้คำแนะนำเรื่องต่างๆ รวมทั้งเป็นผู้ที่จะตอบได้ว่าใครคือเดอะวันที่มาถือกำเนิดใหม่
- เรื่องน่ารู้ - ผู้ชมบางกลุ่มให้การสังเกตว่า Oracle นั้นมาจากชื่อโปรแกรมเวบบราวเซอร์โปรแกรมหนึ่ง คล้ายกับลักษณะของเธอที่จำคอยชี้นำทางให้ผู้คนอยู่ตลอด รวมทั้งคุ้กกี้ที่ถูกใช้เป็นสัญลักษณ์ในภาพยนต์นั้นก็เปรียบได้กับ Cookies เป็นตัวเก็บข้อมูลต่างๆของผู้ใช้งานบราวเซอร์ ซึ่งก็หมายถึงการที่เธอหยั่งรู้ข้อมูลต่างๆนั่นเอง

### [แก้] Cypher ไซเฟอร์

- ประวัติโดยย่อ - หนึ่งในสมาชิกลูกเรือของเนบูแคดเนซาร์ แต่ใจจริงนั้นกลับต้องการจะลืมเรื่องทุกอย่างและกลับไปเริ่มต้นในเมทริกซ์อีกครั้ง
- บทบาท - เป็นสมาชิกผู้ทรยศขายมอร์เฟียสให้กับสมิธ เพื่อแลกกับชื่อเสียงและเงินทองหลังจากการกลับเข้าไปเกิดใหม่ในเมทริกซ์ ตัวเขาเองนั้นมีความเชื่อว่าท้ายที่สุดแล้ว เขาไม่น่าจะรู้เรื่องการมีอยู่ของเมทริกซ์และโลกที่แท้จริงเลย
- เรื่องน่ารู้ - Cypher มีความหมายถึงรหัสลับ เหมือนกับตัวของไซเฟอร์เองที่เป็นคนแอบขายมอร์เฟียสให้ศัตรู บางคนตีความว่า Cypher อาจมาจากนามของจ้าวผู้ครองนรก Lucifer ซึ่งก็คือนิสัยเลวร้ายของไซเฟอร์นั่นเอง

## [แก้] ตัวละครอื่นๆในเรื่อง

### [แก้] Apoc เอพ็อค

(รับบทโดย Julian Arahanga) - หนึ่งในสมาชิกของยานเนบูแคดเนซาร์ เชี่ยวชาญการต่อสู้ด้วยปืน เป็นผู้มอบปืนพกให้นีโอ

### [แก้] Switch สวิทซ์

(รับบทโดย Belinda McClory) - หนึ่งในสมาชิกของยานเนบูแคดเนซาร์ ลักษณะเด่นของเธอคือการแต่งกายด้วยชุดสีขาวและแว่นตาสีเหลือง ดูเหมือนจะเป็นคนรักของเอพ็อคอยู่ด้วย

### [แก้] Mouse เมาส์

(รับบทโดย Matt Doran) - สมาชิกหน้าใหม่ของยานเนบูแคดเนซาร์ มีอายุน้อยที่สุดในกลุ่ม เป็นผู้เขียนโปรแกรมผู้หญิงชุดแดง (Woman in Red)

### [แก้] Tank แทงค์

(รับบทโดย Marcus Chong) - โอเปอเรเตอร์ประจำยานเนบูแคดเนซาร์ นับถือมอร์เฟียสเป็นที่หนึ่ง เป็นน้องชายของโดเซอร์ และ

### [แก้] Dozer โดเซอร์

(รับบทโดย Anthony Ray Parker) - พี่ชายของแทงค์ เป็นลูกเรือประจำยานเนบูแคดเนซาร์ ทั้งเขาและแทงค์ต่างก็เป็นชาวไซออนแท้ๆ ไม่ใช่มนุษย์เพาะพันธุ์เหมือนลูกเรือคนอื่น

### [แก้] Spoon Boy เด็กถือช้อน

(รับบทโดย Rowan Witt) - หนึ่งในผู้เข้ารับการคัดเลือกเป็นเดอะวัน เป็นผู้ทำให้นีโอรู้ถึงวิธีการควบคุมจิตผ่านทางการงอช้อน โดยมีข้อเตือนใจคือ มันไม่มีช้อน(There is no spoon)

### [แก้] Mr.Rhinheart คุณเรนฮาร์ท

(รับบทโดย David Aston) - เจ้านายของนีโอ เมื่อครั้งที่ยังเป็นโทมัส แอนเดอร์สันอยู่ในเมทริกซ์ ในตอนเริ่มเรื่องเขาเป็นผู้เรียกนีโอไปพบ เพื่อชี้แจงถึงสถานะในการทำงานของเขาว่าย่ำแย่เต็มที่

### [แก้] Choi & Dujour ชอย และ ดูจัวร์

(ชอย รับบทโดย Marc Gray,ดูจัวร์ รับบทโดย Ada Nicodemou) - สมาชิกกลุ่มแฮ็กเกอร์ที่ติดต่อซื้อไวรัสคอมพิวเตอร์จากนีโอ ทั้งสองมีบทบาทในแง่ของการบอกใบ้ให้คนดูทราบถึงสถานะเดอะวันของนีโอ ชอยนั้นกล่าวยกย่องนีโอเหมือนเป็นพระเจ้า ส่วนดูจัวร์นั้นคือหญิงสาวผู้มีรอบสักรูปกระต่ายขาว ซึ่งนีโอได้รับข้อความให้ตามกระต่ายขาวไป

### [แก้] Woman in Red ผู้หญิงชุดแดง

(รับบทโดย Fiona Johnson) - คือหญิงสาวที่ปรากฏในโปรแกรมฝึกสายลับ เขียนขึ้นโดยเมาส์ ผู้หญิงชุดแดงจะแสดงให้เห็นว่าสายลับสามารถเข้าแทนที่ร่างของใครก็ได้ที่ยังยึดครองอยู่กับเมทริกซ์ ในเรื่องนั้นนีโอถูกดึงดูดสายตาให้มองผู้หญิงชุดแดง โดยไม่ฟังคำสอนของมอร์เฟียส เมื่อมอร์เฟียสบอกให้นีโอหันไปดูเธออีกครั้ง เธอจะกลายเป็นสายลับ ในเกม The Matrix Online มีการระบุชื่อผู้หญิงในชุดแดงว่า สการ์เล็ต (scarlet)

### [แก้] Agent Brown สายลับบราวน์

(รับบทโดย Paul Goddard) - หนึ่งในสามสายลับที่ปรากฏตัวในภาพยนต์ เป็นผู้ที่ไล่ตามทรินิตี้ในตอนแรกสุด

### [แก้] Agent Jones สายลับโจนส์

(รับบทโดย Robert Taylor) - หนึ่งในสามสายลับที่ปรากฏตัวในภาพยนต์ เป็นผู้ที่ยิงนีโอบนดาดฟ้าตึก

ดึงข้อมูลจาก "http://th.wikipedia.org../../../%E0%B8%95/%E0%B8%B1/%E0%B8%A7/%E0%B8%95%E0%B8%B1%E0%B8%A7%E0%B8%A5%E0%B8%B0%E0%B8%84%E0%B8%A3%E0%B9%83%E0%B8%99%E0%B9%80%E0%B8%A3%E0%B8%B7%E0%B9%88%E0%B8%AD%E0%B8%87_The_Matrix_a40a.html".

##### Views

- บทความ
- อภิปราย
- รุ่นปัจจุบัน

##### ค้นหา